Eustream

eustream, a.s. (od založenia do 2. januára 2008 pod obchodným menom SPP – preprava, a. s.) je dcérska spoločnosť SPP Infrastrucutre, a. s., ktorý je jej 100-percentným vlastníkom. Hlavným predmetom činnosti spoločnosti je tranzitná potrubná preprava zemného plynu cez územie Slovenska.

Preprava plynu cez Slovensko 
Prepravnú sieť tvorí systém štyroch a na niektorých miestach piatich vysoko-tlakových plynovodných potrubí a kompresorových staníc. Na Slovensku sú v prevádzke kompresorové stanice vo Veľkých Kapušanoch, Jablonove nad Turňou, Veľkých Zlievcoch, Ivanke pri Nitre a Lakšárskej novej Vsi.

V júni 1967 bol slávnostnej otvorený medzinárodný plynovod Bratstvo, ktorý bol v roku 1968 prvýkrát použitý na medzinárodnú prepravu zemného plynu z Ruska do Rakúska. Plynovod Bratstvo je dnes súčasťou plynárenskej distribučnej siete SPP – distribúcia, a. s. a nevykonáva funkciu medzinárodnej prepravy. Prevádzkovateľom prepravnej siete bola spoločnosť Tranzitní plynovody Praha - Transgas. Po rozdelení Československa 1. januára 1993 nastalo aj rozdelenie prepravnej spoločnosti, pričom slovenská časť sa stala súčasťou SPP ako divízia prepravy s oficiálnym názvom Slovtransgaz.

Na základe rozhodnutia Vlády Slovenskej republiky sa zmenila 5. júna 2014 akcionárska štruktúra spoločnosti SPP, ktorá bola 100% vlastníkom spoločnosti Eustream. Táto zmena vyvolala reorganizáciu celej skupiny SPP. V novej štruktúre sa stala jediným akcionárom Eustreamu spoločnosť SPP Infrastructure, a.s., Bratislava, v ktorej vlastní SPP 51 % akcií a Energetický a průmyslový holding, a.s., (EPH) zvyšných 49 %.

Od roku 1968 sa cez Slovensko prepravilo takmer 2,5 bilióna (2 500 000 000 000) metrov kubických zemného plynu. Maximálna ročná kapacita prepravy cez Slovensko je viac ako 90 miliárd metrov kubických zemného plynu. V roku 2015 prepravil Eustream viac ako 55,8 miliárd metrov kubických zemného plynu, čo je približne 10 % celkovej spotreby zemného plynu Európskej únie. Prístup ku kapacitám prepravného systému je založený na Entry – Exit princípe. Zákazník si na vstup alebo výstup do/z prepravného systému môže zvoliť jeden z nasledujúcich vstupných/výstupných bodov :
 Veľké Kapušany (bod do/z prepravnej siete plynárenských zariadení na území Ukrajiny),
 Baumgarten (bod do/z prepravnej siete plynárenských zariadení na území Rakúska),
 Lanžhot (bod do/z prepravnej siete plynárenských zariadení na území Česka),
 Budince (bod do/z prepravnej siete plynárenských zariadení na území Ukrajiny),
 Veľké Zlievce (bod do/z prepravnej siete plynárenských zariadení na území Maďarska),
 domáci bod (bod do/z distribučných sietí a zásobníkov na území Slovenska).
Prepravný systém spoločnosti Eustream predstavuje dôležité energetické spojenie medzi Spoločenstvom nezávislých štátov a Európskou úniou. Je prepojený s hlavnými prepravnými trasami na Ukrajine, v Česku, Rakúsku a Maďarsku. V rámci ďalšieho rozvoja prepravnej siete pokračuje spoločnosť v prípravách možného nového plynovodného prepojenia medzi Slovenskom a Poľskom s napojením na LNG terminál Świnoujście, ktoré môže byť ďalším medzníkom pre zvýšenie bezpečnosti dodávok plynu severojužného koridoru. Ďalším projektom tohto druhu je aj projekt Eastring, ktorý bol v rekordne krátkom čase zaradený do zoznamu projektov spoločného záujmu Európskej únie.

Referencie

Externé odkazy 
 Oficiálne stránky spoločnosti
 Úplný výpis z Obchodného registra SR (aktuálne k 9. 4. 2014)
 Spoločnosť v registri účtovných závierok Ministerstvo financií SR

Energetické podniky na Slovensku
Podniky založené v 2004